K. Sárközy, poslankyňa: (2008-10-22):
Pani ministerka, ja sčasti som rada, že niekedy, keď sa pozabudnete, počúvate aj výstupy opozičných poslancov. Konkrétne ja som viackrát vystupovala kvôli tomuto a hlavne vtedy, keď sa prijímal v tejto snemovni zákon, ktorý je v platnosti od 1. januára tohto roku, keď sa zvyšoval príspevok pri narodení prvého dieťa na 25 000 korún. Vtedy som vo svojom vystúpení zdôrazňovala, že je to pekná suma, určite tí, ktorým sa narodí prvé dieťa, môžu byť radi. A ešte som zdôraznila, že nie je problém, aby sa na Slovensku aspoň vo väčšine rodín narodilo to prvé dieťa, pretože, myslím si, že je to samozrejmosť. Oveľa väčší problém je, aby sa narodilo druhé alebo tretie dieťa. Teraz vidím, že ste ma počúvali, takže predkladáte tento návrh, aby sa dvadsaťpäťtisícový príspevok poskytoval aj tomu, komu sa narodí druhé alebo tretie dieťa. Ale ja poviem aj tú ďalšiu vetu, možnože ma budete počúvať. Čo bude s tými, ktorí majú tri deti a už sa im tie deti narodili? Pekná je tá suma 25 000 korún, keď sa dáva, ale vtedy, keď som argumentovala s tým, že pri prvom dieťati sa dáva 25 000 korún a sú na tom horšie, povedzme, tí, ktorí majú už väčšie deti alebo ktorým sa napr. narodilo druhé dieťa po desiatich rokoch, vtedy som takto argumentovala, tak teraz sa pýtam, čo s tými, ktorí už tie tri deti majú, či by nebolo spravodlivejšie, ja podporím tento váš návrh zákona, keby sa tá suma, ktorá sa teraz vyplatí, rozdelila, aby z toho dostali aj tie rodiny, ktorých sa to momentálne netýka, ale ktoré majú, povedzme, tri alebo štyri deti. Pani ministerka, teraz využijem svoju situáciu opozičného poslanca, pretože, žiaľbohu, na vás nie je možnosť inak reagovať, pretože ešte sa nestalo, aby ste vystúpili v rozprave, ale vždy hovoríte len záverečnú reč, a budem reagovať na to, čo ste povedali pred chvíľou, keď sme sa rozprávali o tom, že príspevok na starostlivosť o dieťa dostanú starí rodičia vtedy, keď budú mať na to živnostenské povolenie. A vy ste argumentovali tým, že ste spravili nejaký výskum. Mňa by zaujímalo, kto, kde a za akých podmienok tento výskum robil. A tam medzi opýtanými až na štvrtom mieste, povedali ste tuším, v 5 % bolo to, že rodičia chcú, aby sa o deti starali starí rodičia. Tak som rada, že pán poslanec Nagy, predseda výboru pre ľudské práva, národnosti a postavenie žien pred chvíľou povedal, že chce, aby tento vládny návrh zákona išiel aj do jeho výboru, pretože je potrebné, aby to išlo do jeho výboru, pretože sa tu majú dodržiavať ľudské práva a práva všetkých. A keby sa takto rozhodlo hoci len 1 % rodičov, tak aj im treba vyhovieť. A treba dať rodičom, nehovorím naschvál o matkách, príležitosť, aby sa sami rozhodli. A treba im dať rovnakú príležitosť, keď sa rozhodnú, že sa vrátia do pracovného pomeru, keď dajú deti do škôlky alebo do jaslí, keď dajú deti do opatery profesionálnych opatrovateľov, aj vtedy, keď dajú deti do opatery starých rodičov, čo ja do dnešného dňa pokladám za najsprávnejšie a najspravodlivejšie. Už som zdôraznila, že podľa mňa by bolo najoptimálnejšie, keby matka zostala doma tri roky. To je moja poznámka k tomuto. A ešte poznámka k tomu, pani ministerka, čo ste tu povedali, pretože vy ste to vytiahli takisto pri inom zákone, nie pri tom, ktorého sa to týkalo, pri zákone o hmotnej núdzi, kvôli čomu som vystupovala, k tým motivačným štipendiám. Vy ste povedali, že čo minulá vláda robila v roku 2004, koľko tí ľudia dostávali alebo nedostávali. Pani ministerka, píše sa 22. október 2008, vláda, ktorej ste ministerkou práce, sociálnych vecí a rodiny, je pri moci tretí rok, keď nie je správne nastavená výška v hmotnej núdzi, no tak to zmeňte, keď motivačné štipendiá boli 200, 300 alebo 400 korún a boli v závislosti od toho, aký prospech žiaci dosahujú, tak zmeňte sú sumu, máte na to možnosť, vládnete, ale aj vládnite. Ďakujem pekne.